CELEX: 32017R2089
Language: mt
Date: 2017-11-14 00:00:00
Title: Regolament ta' Implimentazzjoni tal-Kummissjoni (UE) 2017/2089 tal-14 ta' Novembru 2017 dwar l-arranġamenti tekniċi għall-iżvilupp, il-manutenzjoni u t-tħaddim ta' sistemi elettroniċi għall-iskambju tal-informazzjoni, u għall-ħżin ta' din l-informazzjoni skont il-Kodiċi Doganali tal-Unjoni

15.11.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 297/13
            
         REGOLAMENT TA' IMPLIMENTAZZJONI TAL-KUMMISSJONI (UE) 2017/2089
   tal-14 ta' Novembru 2017
   dwar l-arranġamenti tekniċi għall-iżvilupp, il-manutenzjoni u t-tħaddim ta' sistemi elettroniċi għall-iskambju tal-informazzjoni, u għall-ħżin ta' din l-informazzjoni skont il-Kodiċi Doganali tal-Unjoni
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (1), u b'mod partikolari l-Artikoli 8(1) u 17(b) tiegħu,
   Billi:
   
               (1)
            
            
               L-Artikolu 6(1) tar-Regolament (UE) Nru 952/2013 (“il-Kodiċi”) jirrikjedi li l-iskambji kollha ta' informazzjoni bħal dikjarazzjonijiet, applikazzjonijiet jew deċiżjonijiet bejn l-awtoritajiet doganali u bejn l-operaturi ekonomiċi u l-awtoritajiet doganali, u l-ħżin din l-informazzjoni, kif meħtieġ skont il-leġiżlazzjoni doganali, isiru billi jintużaw tekniki elettroniċi tal-ipproċessar tad-dejta.
            
         
               (2)
            
            
               Id-Deċiżjoni ta' Implimentazzjoni tal-Kummissjoni (UE) 2016/578 (2) tistabbilixxi Programm ta' Ħidma għall-implimentazzjoni tas-sistemi elettroniċi meħtieġa għall-applikazzjoni tal-Kodiċi, li jridu jiġu żviluppati permezz ta' proġetti li huma elenkati fit-Taqsima II tal-Anness ta' dik id-Deċiżjoni ta' Implimentazzjoni.
            
         
               (3)
            
            
               Jenħtieġ li jiġu speċifikati l-arranġamenti tekniċi importanti għall-funzjonament tas-sistemi elettroniċi, bħal arranġamenti għall-iżvilupp, għall-ittestjar u għall-użu kif ukoll għall-manutenzjoni u għall-bidliet li jridu jiddaħħlu fis-sistemi elettroniċi. Jenħtieġ li jiġu speċifikati l-arranġamenti ulterjuri rigward il-protezzjoni tad-dejta, l-aġġornar tad-dejta, il-limitazzjoni tal-ipproċessar tad-dejta u s-sjieda u s-sigurtà tas-sistemi.
            
         
               (4)
            
            
               Sabiex jiġu ssalvagwardjati d-drittijiet u l-interessi tal-Unjoni, tal-Istati Membri u tal-operaturi ekonomiċi, huwa importanti li jiġu stabbiliti r-regoli proċedurali u jiġu pprovduti soluzzjonijiet alternattivi li jridu jiġu implimentati fil-każ ta' ħsara temporanja fis-sistemi elettroniċi.
            
         
               (5)
            
            
               Is-sistema tad-Deċiżjonijiet Doganali, li ġiet żviluppata permezz tal-proġett tad-Deċiżjonijiet Doganali tal-KDU msemmi fid-Deċiżjoni ta' Implimentazzjoni (UE) 2016/578, għandha l-għan li tarmonizza l-proċessi għall-applikazzjoni għal deċiżjoni doganali, għat-teħid tad-deċiżjonijiet u għall-ġestjoni tad-deċiżjonijiet fl-Unjoni kollha billi jintużaw biss tekniki elettroniċi tal-ipproċessar tad-dejta. Għalhekk, hemm bżonn li jiġu stabbiliti regoli li jirregolaw dik is-sistema elettronika. Jenħtieġ li l-ambitu tas-sistema jiġi stabbilit b'referenza għad-deċiżjonijiet doganali li trid issir applikazzjoni għalihom u li jridu jittieħdu u jiġu ġestiti b'dik is-sistema. Jenħtieġ li jiġu stabbiliti regoli dettaljati għall-komponenti komuni tas-sistema (il-portal tan-negozjanti tal-UE, is-sistema ċentrali ta' ġestjoni tad-deċiżjonijiet doganali u s-servizzi ta' referenza tal-klijenti) u għall-komponenti nazzjonali (il-portal nazzjonali tan-negozjanti u s-sistema nazzjonali ta' ġestjoni tad-deċiżjonijiet doganali), billi jiġu speċifikati l-funzjonijiet tagħhom u l-interkonnessjonijiet tagħhom.
            
         
               (6)
            
            
               Barra minn hekk, iridu jiddaħħlu fis-seħħ regoli fir-rigward tad-dejta marbuta mal-awtorizzazzjonijiet li diġà jkunu maħżuna f'sistemi elettroniċi eżistenti, bħas-sistema tas-Servizz Regolari tat-Trasport Marittimu (RSS), u trid issir migrazzjoni tas-sistemi nazzjonali fis-Sistema tad-Deċiżjonijiet Doganali.
            
         
               (7)
            
            
               Is-sistema tal-Ġestjoni Uniformi tal-Utenti u tal-Firma Diġitali, li ġiet żviluppata permezz tal-proġett tal-aċċess dirett min-negozjanti għas-Sistemi tal-Informazzjoni Ewropej (Ġestjoni Uniformi tal-Utenti u Firma Diġitali) imsemmi fid-Deċiżjoni ta' Implimentazzjoni (UE) 2016/578, għandha l-għan li ġġestixxi l-proċess ta' awtentikazzjoni u ta' verifika tal-aċċess għall-operaturi ekonomiċi u għal utenti oħra. Hemm bżonn li jiġu stabbiliti regolidettaljati dwar l-ambitu u l-karatteristiki tas-sistema billi jiġu ddefiniti l-komponenti differenti (il-komponenti komuni u dawk nazzjonali) tas-sistema, il-funzjonijiet tagħhom u l-interkonnessjonijiet tagħhom. Madankollu, il-funzjonalità tal-“Firma Diġitali” għadha mhijiex disponibbli bħala parti mis-sistema tal-Ġestjoni Uniformi tal-Utenti u tal-Firma Diġitali. Għalhekk, f'dan ir-Regolament, l-ebda regola dettaljata ma tista' tiġi stabbilita fir-rigward ta' dik il-funzjonalità.
            
         
               (8)
            
            
               Dan ir-Regolament jirrispetta d-drittijiet fundamentali u josserva l-prinċipji rikonoxxuti mill-Karta tad-Drittijiet Fundamentali tal-Unjoni Ewropea, u b'mod partikolari d-dritt għall-protezzjoni tad-dejta personali. Meta għall-finijiet tal-applikazzjoni tal-leġiżlazzjoni doganali ikun hemm bżonn li tiġi pproċessata d-dejta personali fis-sistemi elettroniċi, dik id-dejta trid tiġi pproċessata skont ir-Regolament (UE) 2016/679 tal-Parlament Ewropew u tal-Kunsill (3) u r-Regolament (KE) Nru 45/2001 tal-Parlament Ewropew u tal-Kunsill (4). Id-dejta personali tal-operaturi ekonomiċi u ta' persuni oħra għajr l-operaturi ekonomiċi li tkun ġiet ipproċessata permezz tas-sistemi elettroniċi hija ristretta għas-sett tad-dejta kif iddefinit fil-Grupp 3 — Partijiet tal-Anness A u fl-Anness 12-01 tar-Regolament Delegat tal-Kummissjoni (UE) 2015/2446 (5).
            
         
               (9)
            
            
               Il-miżuri previsti f'dan ir-Regolament ta' Implimentazzjoni huma skont l-opinjoni tal-Kumitat tal-Kodiċi Doganali,
            
         ADOTTAT DAN IR-REGOLAMENT:
   KAPITOLU I
   
      DISPOŻIZZJONIJIET ĠENERALI
   
   Artikolu 1
   Kamp ta' Applikazzjoni
   Dan ir-Regolament għandu japplika għas-sistemi elettroniċi li ġejjin:
   
               (a)
            
            
               is-sistema tad-Deċiżjonijiet Doganali, li ġiet żviluppata permezz tal-proġett tad-Deċiżjonijiet Doganali tal-KDU msemmi fl-Anness tad-Deċiżjoni ta' Implimentazzjoni (UE) 2016/578;
            
         
               (b)
            
            
               is-sistema tal-Ġestjoni Uniformi tal-Utenti u tal-Firma Diġitali, li ġiet żviluppata permezz tal-proġett tal-aċċess dirett min-negozjanti għas-Sistemi tal-Informazzjoni Ewropej (Ġestjoni Uniformi tal-Utenti u Firma Diġitali) imsemmi fl-Anness tad-Deċiżjoni ta' Implimentazzjoni (UE) 2016/578.
            
         Artikolu 2
   Definizzjonijiet
   Għall-fini ta' dan ir-Regolament, għandhom japplikaw id-definizzjonijiet li ġejjin:
   
               (1)
            
            
               “komponent komuni” tfisser komponent tas-sistemi elettroniċi li ġie żviluppat fil-livell tal-Unjoni u li huwa disponibbli fl-Istati Membri kollha;
            
         
               (2)
            
            
               “komponent nazzjonali” tfisser komponent tas-sistemi elettroniċi li ġie żviluppat fil-livell nazzjonali u li huwa disponibbli fl-Istat Membru li ħoloq komponent bħal dan.
            
         Artikolu 3
   Punti ta' kuntatt għas-sistemi elettroniċi
   Il-Kummissjoni u l-Istati Membri għandhom jiddeżinjaw punti ta' kuntatt għal kull waħda mis-sistemi elettroniċi għall-finijiet ta' skambju tal-informazzjoni biex tiġi żgurata il-koordinazzjoni fl-iżvilupp, fit-tħaddim u fil-manutenzjoni ta' dawk is-sistemi elettroniċi. Dawn għandhom jikkomunikaw id-dettalji ta' dawk il-punti ta' kuntatt ma' xulxin.
   Il-Kummissjoni u l-Istati Membri għandhom jinfurmaw lil xulxin minnufih bi kwalunkwe bidla fid-dettalji ta' dawn il-punti ta' kuntatt.
   KAPITOLU II
   
      SISTEMA TAD-DEĊIŻJONIJIET DOGANALI
   
   Artikolu 4
   Għan u struttura tas-CDS
   1.   Is-sistema tad-Deċiżjonijiet Doganali (CDS) għandha tippermetti l-komunikazzjoni bejn il-Kummissjoni, l-Istati Membri, l-operaturi ekonomiċi u persuni oħra għajr l-operaturi ekonomiċi għall-finijiet ta' preżentazzjoni u ta' pproċessar tal-applikazzjonijiet u tad-deċiżjonijiet imsemmija fl-Artikolu 5(1), kif ukoll il-ġestjoni ta' deċiżjonijiet marbuta mal-awtorizzazzjonijiet, jiġifieri, emendi, revoki, annullamenti u sospensjonijiet.
   2.   Is-CDS għandha tikkonsisti minn dawn il-komponenti komuni li ġejjin:
   
               (a)
            
            
               portal tan-negozjanti tal-UE;
            
         
               (b)
            
            
               sistema ċentrali ta' ġestjoni tad-deċiżjonijiet doganali (“CDMS ċentrali”);
            
         
               (c)
            
            
               servizzi ta' referenza tal-klijenti.
            
         3.   L-Istati Membri jistgħu joħolqu l-komponenti nazzjonali li ġejjin:
   
               (a)
            
            
               portal nazzjonali tan-negozjanti;
            
         
               (b)
            
            
               sistema nazzjonali ta' ġestjoni tad-deċiżjonijiet doganali (“CDMS nazzjonali”).
            
         Artikolu 5
   Użu tas-CDS
   1.   Is-CDS għandha tintuża għall-finijiet ta' preżentazzjoni u ta' pproċessar tal-applikazzjonijiet għall-awtorizzazzjonijiet li ġejjin, kif ukoll għall-ġestjoni ta' deċiżjonijiet marbuta mal-applikazzjonijiet jew mal-awtorizzazzjonijiet:
   
               (a)
            
            
               l-awtorizzazzjoni għas-simplifikazzjoni ta' kif jiġu stabbiliti l-ammonti li jkunu parti mill-valur doganali tal-merkanzija, kif imsemmi fl-Artikolu 73 tal-Kodiċi;
            
         
               (b)
            
            
               l-awtorizzazzjoni għall-għoti ta' garanzija komprensiva, inkluż xi tnaqqis jew rinunzja li jista' jkun hemm, kif imsemmi fl-Artikolu 95 tal-Kodiċi;
            
         
               (c)
            
            
               l-awtorizzazzjoni għal differiment tal-pagament tad-dazju pagabbli, sakemm il-permess ma jingħatax fir-rigward ta' operazzjoni unika, kif imsemmi fl-Artikolu 110 tal-Kodiċi;
            
         
               (d)
            
            
               l-awtorizzazzjoni għat-tħaddim ta' faċilitajiet ta' ħżin temporanju, kif imsemmi fl-Artikolu 148 tal-Kodiċi;
            
         
               (e)
            
            
               l-awtorizzazzjoni biex jiġu stabbiliti servizzi regolari tat-trasport marittimu, kif imsemmi fl-Artikolu 120 tar-Regolament Delegat (UE) 2015/2446;
            
         
               (f)
            
            
               l-awtorizzazzjoni għall-istatus ta' emittent awtorizzat, kif imsemmi fl-Artikolu 128 tar-Regolament Delegat tal-Kummissjoni (UE) 2015/2446;
            
         
               (g)
            
            
               l-awtorizzazzjoni għall-użu regolari ta' dikjarazzjoni simplifikata, kif imsemmi fl-Artikolu 166(2) tal-Kodiċi;
            
         
               (h)
            
            
               l-awtorizzazzjoni għall-ikklerjar ċentralizzat, kif imsemmi fl-Artikolu 179 tal-Kodiċi;
            
         
               (i)
            
            
               l-awtorizzazzjoni biex tiġi ppreżentata dikjarazzjoni doganali permezz ta' dħul ta' dejta fir-rekords tad-dikjarant, inkluż għall-proċedura ta' esportazzjoni, kif imsemmi fl-Artikolu 182 tal-Kodiċi;
            
         
               (j)
            
            
               l-awtorizzazzjoni għall-ikklerjar ċentralizzat, kif imsemmi fl-Artikolu 185 tal-Kodiċi;
            
         
               (k)
            
            
               l-awtorizzazzjoni għall-istatus ta' min huwa awtorizzat għall-użin tal-banana, kif imsemmi fl-Artikolu 155 tar-Regolament Delegat tal-Kummissjoni (UE) 2015/2446;
            
         
               (l)
            
            
               l-awtorizzazzjoni għall-użu tal-proċedura tal-ipproċessar attiv, kif imsemmi fl-Artikolu 211(1)(a) tal-Kodiċi;
            
         
               (m)
            
            
               l-awtorizzazzjoni għall-użu tal-proċedura tal-ipproċessar passiv, kif imsemmi fl-Artikolu 211(1)(a) tal-Kodiċi;
            
         
               (n)
            
            
               l-awtorizzazzjoni għall-użu tal-proċedura tal-użu finali, kif imsemmi fl-Artikolu 211(1)(a) tal-Kodiċi;
            
         
               (o)
            
            
               l-awtorizzazzjoni għall-użu tal-proċedura ta' dħul temporanju, kif imsemmi fl-Artikolu 211(1)(a) tal-Kodiċi;
            
         
               (p)
            
            
               l-awtorizzazzjoni għall-operazzjoni ta' faċilitajiet ta' ħżin għall-proċedura tal-ħażna doganali tal-merkanzija, kif imsemmi fl-Artikolu 211(1)(b) tal-Kodiċi;
            
         
               (q)
            
            
               l-awtorizzazzjoni għall-istatus ta' destinatarju awtorizzat għal operazzjoni TIR, kif imsemmi fl-Artikolu 230 tal-Kodiċi;
            
         
               (r)
            
            
               l-awtorizzazzjoni għall-istatus ta' konsenjatur awtorizzat għat-tranżitu fl-Unjoni, kif imsemmi fl-Artikolu 233(4)(a) tal-Kodiċi;
            
         
               (s)
            
            
               l-awtorizzazzjoni għall-istatus ta' destinatarju awtorizzat għat-tranżitu fl-Unjoni, kif imsemmi fl-Artikolu 233(4)(b) tal-Kodiċi;
            
         
               (t)
            
            
               l-awtorizzazzjoni għall-użu ta' siġilli ta' tip speċjali, kif imsemmi fl-Artikolu 233(4)(c) tal-Kodiċi;
            
         
               (u)
            
            
               l-awtorizzazzjoni għall-użu ta' dikjarazzjoni tat-tranżitu b'sett tad-dejta mnaqqas, kif imsemmi fl-Artikolu 233(4)(d) tal-Kodiċi;
            
         
               (v)
            
            
               l-awtorizzazzjoni għall-użu ta' dokument elettroniku tat-trasport bħala dikjarazzjoni doganali, kif imsemmi fl-Artikolu 233(4)(e) tal-Kodiċi.
            
         2.   Il-komponenti komuni tas-CDS għandhom jintużaw għall-applikazzjonijiet u għall-awtorizzazzjonijiet imsemmija fil-paragrafu 1, kif ukoll għall-ġestjoni ta' deċiżjonijiet marbuta ma' dawk l-applikazzjonijiet u ma' dawk l-awtorizzazzjonijiet meta dawk l-awtorizzazzjonijiet jew dawk id-deċiżjonijiet jista' jkollhom impatt f'iżjed minn Stat Membru wieħed.
   3.   Stat Membru jista' jiddeċiedi li l-komponenti komuni tas-CDS ikunu jistgħu jintużaw għall-applikazzjonijiet u għall-awtorizzazzjonijiet imsemmija fil-paragrafu 1, kif ukoll għall-ġestjoni ta' deċiżjonijiet marbuta ma' dawk l-applikazzjonijiet u ma' dawk l-awtorizzazzjonijiet meta dawk l-awtorizzazzjonijiet jew dawk id-deċiżjonijiet ikollhom impatt f'dak l-Istat Membru biss.
   4.   Is-CDS ma għandhiex tintuża għal applikazzjonijiet, għal awtorizzazzjonijiet jew għal deċiżjonijiet għajr dawk elenkati fil-paragrafu 1.
   Artikolu 6
   Awtentikazzjoni u aċċess għas-CDS
   1.   L-awtentikazzjoni u l-verifika tal-aċċess tal-operaturi ekonomiċi u ta' persuni oħra għajr l-operaturi ekonomiċi għall-finijiet ta' aċċess għall-komponenti komuni tas-CDS għandhom isiru billi tintuża s-sistema tal-Ġestjoni Uniformi tal-Utenti u tal-Firma Diġitali (UUM&DS) imsemmija fl-Artikolu 14.
   2.   L-awtentikazzjoni u l-verifika tal-aċċess tal-uffiċjali tal-Istati Membri għall-finijiet ta' aċċess għall-komponenti komuni tas-CDS għandhom isiru billi jintużaw is-servizzi tan-netwerk ipprovduti mill-Kummissjoni.
   3.   L-awtentikazzjoni u l-verifika tal-aċċess tal-uffiċjali tal-Kummissjoni għall-finijiet ta' aċċess għall-komponenti komuni tas-CDS għandhom isiru billi tintuża s-sistema tal-UUM&DS jew billi jintużaw is-servizzi tan-netwerk ipprovduti mill-Kummissjoni.
   Artikolu 7
   Portal tan-negozjanti tal-UE
   1.   Il-portal tan-negozjanti tal-UE għandu jkun punt tad-dħul fis-CDS għall-operaturi ekonomiċi u għal persuni oħra għajr l-operaturi ekonomiċi.
   2.   Il-portal tan-negozjanti tal-UE għandu jkun interoperabbli mas-CDMS ċentrali kif ukoll mas-CDMS nazzjonali meta jinħolqu mill-Istati Membri.
   3.   Il-portal tan-negozjanti tal-UE għandu jintuża għall-applikazzjonijiet u għall-awtorizzazzjonijiet imsemmija fl-Artikolu 5(1), kif ukoll għall-ġestjoni ta' deċiżjonijiet marbuta ma' dawk l-applikazzjonijiet u ma' dawk l-awtorizzazzjonijiet meta dawk l-awtorizzazzjonijiet jew dawk id-deċiżjonijiet jista' jkollhom impatt f'iżjed minn Stat Membru wieħed.
   4.   Stat Membru jista' jiddeċiedi li l-portal tan-negozjanti tal-UE jista' jintuża għall-applikazzjonijiet u għall-awtorizzazzjonijiet imsemmija fl-Artikolu 1, kif ukoll għall-ġestjoni ta' deċiżjonijiet marbuta ma' dawk l-applikazzjonijiet u ma' dawk l-awtorizzazzjonijiet meta dawk l-awtorizzazzjonijiet jew dawk id-deċiżjonijiet ikollhom impatt f'dak l-Istat Membru biss.
   Meta Stat Membru jieħu deċiżjoni li juża l-portal tan-negozjanti tal-UE għal awtorizzazzjonijiet jew għal deċiżjonijiet li jkollhom impatt f'dak l-Istat Membru biss, dan għandu jinforma lill-Kummissjoni b'dik id-deċiżjoni.
   Artikolu 8
   Sistema ċentrali ta' ġestjoni tad-deċiżjonijiet doganali
   1.   Is-CDMS ċentrali għandha tintuża mill-awtoritajiet doganali tal-Istati Membri għall-ipproċessar tal-applikazzjonijiet u tal-awtorizzazzjonijiet imsemmija fl-Artikolu 5(1), kif ukoll għall-ġestjoni ta' deċiżjonijiet marbuta ma' dawk l-applikazzjonijiet u dawk l-awtorizzazzjonijiet billi l-Istati Membri jkunu jistgħu jivverifikaw jekk ġewx issodisfati l-kundizzjonijiet għall-aċċettazzjoni tal-applikazzjonijiet u għat-teħid tad-deċiżjonijiet.
   2.   Is-CDMS ċentrali għandha tkun interoperabbli mal-portal tan-negozjanti tal-UE, mas-servizzi ta' referenza tal-klijenti u mas-CDMS nazzjonali, meta jinħolqu mill-Istati Membri.
   Artikolu 9
   Konsultazzjoni bejn l-awtoritajiet doganali billi tintuża s-CDS
   Awtorità doganali ta' Stat Membru għandha tuża s-CDMS ċentrali meta jkollha bżonn tikkonsulta awtorità doganali ta' Stat Membru ieħor qabel ma tieħu deċiżjoni rigward l-applikazzjonijiet jew l-awtorizzazzjonijiet imsemmija fl-Artikolu 5(1).
   Artikolu 10
   Servizzi ta' referenza tal-klijenti
   Is-servizzi ta' referenza tal-klijenti għandhom jintużaw għall-ħżin ċentrali ta' dejta marbuta mal-awtorizzazzjonijiet imsemmija fl-Artikolu 5(1), kif ukoll għall-ħżin ċentrali ta' deċiżjonijiet marbuta ma' dawk l-awtorizzazzjonijiet, u għandhom jippermettu li ssir il-konsultazzjoni, ir-replikazzjoni u l-validazzjoni ta' dawk l-awtorizzazzjonijiet b'sistemi elettroniċi oħra li jkunu stabbiliti għall-finijiet tal-Artikolu 16 tal-Kodiċi.
   Artikolu 11
   Portal nazzjonali tan-negozjanti
   1.   Il-portal nazzjonali tan-negozjanti, meta dan jinħoloq, għandu jkun punt tad-dħul addizzjonali fis-CDS għall-operaturi ekonomiċi u għal persuni oħra għajr l-operaturi ekonomiċi.
   2.   Fir-rigward tal-applikazzjonijiet u tal-awtorizzazzjonijiet imsemmija fl-Artikolu 5(1), kif ukoll għall-ġestjoni ta' deċiżjonijiet marbuta ma' dawk l-applikazzjonijiet u dawk l-awtorizzazzjonijiet meta dawk l-awtorizzazzjonijiet jew dawk id-deċiżjonijiet jista' jkollhom impatt f'iżjed minn Stat Membru wieħed, l-operaturi ekonomiċi u persuni oħra għajr l-operaturi ekonomiċi jistgħu jagħżlu li jużaw il-portal nazzjonali tan-negozjanti, meta jinħolqu, jew il-portal tan-negozjanti tal-UE.
   3.   Il-portal nazzjonali tan-negozjanti għandu jkun interoperabbli mas-CDMS nazzjonali, meta tinħoloq.
   4.   Meta Stat Membru joħloq portal nazzjonali tan-negozjanti għandu jinforma lill-Kummissjoni b'din id-deċiżjoni.
   Artikolu 12
   Sistema nazzjonali ta' ġestjoni tad-deċiżjonijiet doganali
   1.   Is-CDMS nazzjonali, meta tinħoloq, għandha tintuża mill-awtorità doganali tal-Istati Membri li jkun ħoloqha għall-ipproċessar tal-applikazzjonijiet u tal-awtorizzazzjonijiet imsemmija fl-Artikolu 5(1), kif ukoll għall-ġestjoni ta' deċiżjonijiet marbuta ma' dawk l-applikazzjonijiet u dawk l-awtorizzazzjonijiet billi jiġi vverifikat li ġew issodisfati l-kundizzjonijiet għall-aċċettazzjoni tal-applikazzjonijiet u għat-teħid tad-deċiżjonijiet.
   2.   Is-CDMS nazzjonali għandha tkun interoperabbli mas-CDMS ċentrali għall-finijiet ta' konsultazzjoni bejn l-awtoritajiet doganali kif imsemmi fl-Artikolu 9.
   Artikolu 13
   Migrazzjoni tad-dejta rigward l-awtorizzazzjonijiet fis-CDS
   1.   Id-dejta rigward l-awtorizzazzjonijiet imsemmija fl-Artikolu 5(1), meta dawk l-awtorizzazzjonijiet ikunu nħarġu mill-1 ta' Mejju 2016 jew ikunu ngħataw skont l-Artikolu 346 tar-Regolament ta' Implimentazzjoni tal-Kummissjoni (UE) 2015/2447 (6) u jista' jkollhom impatt f'iżjed minn Stat Membru wieħed għandha tinħażen u għandha ssir migrazzjoni tagħha fis-CDS jekk dawn l-awtorizzazzjonijiet ikunu validi fid-data tal-migrazzjoni. Il-migrazzjoni għandha sseħħ sa mhux iżjed tard mill-1 ta' Mejju 2019.
   Stat Membru jista' jiddeċiedi li japplika l-ewwel sottoparagrafu anke għall-awtorizzazzjonijiet imsemmija fl-Artikolu 5(1) li jkollhom impatt biss f'dak l-Istat Membru.
   2.   L-awtoritajiet doganali għandhom jiżguraw li d-dejta li trid issir migrazzjoni tagħha skont il-paragrafu 1 tkun konformi mar-rekwiżiti tad-dejta stabbiliti fl-Anness A tar-Regolament Delegat (UE) 2015/2446 u fl-Anness A tar-Regolament ta' Implimentazzjoni tal-Kummissjoni (UE) 2015/2447. Għal dak l-għan, huma jistgħu jitolbu għall-informazzjoni meħtieġa mingħand id-detentur tal-awtorizzazzjoni.
   KAPITOLU III
   
      SISTEMA TAL-ĠESTJONI UNIFORMI TAL-UTENTI U TAL-FIRMA DIĠITALI
   
   Artikolu 14
   Għan u struttura tas-sistema tal-UUM&DS
   1.   Is-sistema tal-Ġestjoni Uniformi tal-Utenti u tal-Firma Diġitali (UUM&DS) għandha tippermetti l-komunikazzjoni bejn is-sistemi ta' ġestjoni tal-identitajiet u tal-aċċess tal-Kummissjoni u tal-Istati Membri msemmija fl-Artikolu 18 għall-fini li jiġi pprovdut aċċess awtorizzat sigur għas-sistemi elettroniċi lill-operaturi ekonomiċi u lil persuni oħra għajr l-operaturi ekonomiċi u l-persunal tal-Kummissjoni.
   2.   Is-sistema tal-UUM&DS għandha tikkonsisti minn dawn il-komponenti komuni li ġejjin:
   
               (a)
            
            
               sistema ta' ġestjoni tal-aċċess;
            
         
               (b)
            
            
               sistema ta' ġestjoni tal-amministrazzjoni;
            
         3.   Stat Membru għandu joħloq sistema ta' ġestjoni tal-identitajiet u tal-aċċess bħala komponent nazzjonali tas-sistema tal-UUM&DS.
   Artikolu 15
   Użu tas-sistema tal-UUM&DS
   Is-sistema tal-UUM&DS għandha tintuża biex jiġu żgurati l-awtentikazzjoni u l-verifika tal-aċċess:
   
               (a)
            
            
               tal-operaturi ekonomiċi u ta' persuni oħra għajr l-operaturi ekonomiċi għall-fini li jkollhom aċċess għall-komponenti komuni tas-CDS;
            
         
               (b)
            
            
               tal-persunal tal-Kummissjoni għall-fini li jkollu aċċess għall-komponenti komuni tas-CDS u għall-finijiet ta' manutenzjoni u ta' ġestjoni tas-sistema tal-UUM&DS.
            
         Artikolu 16
   Sistema ta' ġestjoni tal-aċċess
   Il-Kummissjoni għandha tistabbilixxi sistema ta' ġestjoni tal-aċċess biex tivvalida t-talbiet għall-aċċess ippreżentati mill-operaturi ekonomiċi u minn persuni oħra għajr l-operaturi ekonomiċi fis-sistema tal-UUM&DS, billi tkun interoperabbli mas-sistemi ta' ġestjoni tal-identitajiet u tal-aċċess imsemmija fl-Artikolu 18.
   Artikolu 17
   Sistema ta' ġestjoni tal-amministrazzjoni
   Il-Kummissjoni għandha tistabbilixxi s-sistema ta' ġestjoni tal-amministrazzjoni biex tiġġestixxi r-regoli dwar l-awtentikazzjoni u l-awtorizzazzjoni għall-validazzjoni tad-dejta tal-identifikazzjoni tal-operaturi ekonomiċi u ta' persuni oħra għajr l-operaturi ekonomiċi għall-fini li jingħataw aċċess għas-sistemi elettroniċi.
   Artikolu 18
   Sistemi ta' ġestjoni tal-identitajiet u tal-aċċess tal-Istati Membri
   L-Istati Membri għandhom jistabbilixxu sistema ta' ġestjoni tal-identitajiet u tal-aċċess biex jiżguraw:
   
               (a)
            
            
               reġistrazzjoni u ħżin siguri tad-dejta tal-identifikazzjoni tal-operaturi ekonomiċi u ta' persuni oħra għajr l-operaturi ekonomiċi;
            
         
               (b)
            
            
               skambju sigur tad-dejta tal-identifikazzjoni tal-operaturi ekonomiċi u ta' persuni oħra għajr l-operaturi ekonomiċi, li tkun iffirmata u kriptata.
            
         KAPITOLU IV
   
      FUNZJONAMENT TAS-SISTEMI ELETTRONIĊI U TAĦRIĠ FL-UŻU TAGĦHOM
   
   Artikolu 19
   Żvilupp, ittestjar, użu u ġestjoni tas-sistemi elettroniċi
   1.   Il-komponenti komuni għandhom jiġu żviluppati, ittestjati, varati u ġestiti mill-Kummissjoni. Il-komponenti nazzjonali għandhom jiġu żviluppati, ittestjati, varati u ġestiti mill-Istati Membri.
   2.   L-Istati Membri għandhom jiżguraw li l-komponenti nazzjonali jkunu interoperabbli mal-komponenti komuni.
   Artikolu 20
   Manutenzjoni tas-sistemi elettroniċi u bidliet fihom
   1.   Il-Kummissjoni għandha twettaq il-manutenzjoni tal-komponenti komuni u l-Istati Membri għandhom iwettqu l-manutenzjoni tal-komponenti nazzjonali tagħhom.
   2.   Il-Kummissjoni u l-Istati Membri għandhom jiżguraw it-tħaddim mingħajr interruzzjoni tas-sistemi elettroniċi.
   3.   Il-Kummissjoni tista' tibdel il-komponenti komuni tas-sistemi elettroniċi biex issewwi xi ħsarat, iżżid funzjonalitajiet ġodda jew timmodifika dawk eżistenti.
   4.   Il-Kummissjoni għandha tinforma lill-Istati Membri bil-bidliet u bl-aġġornamenti fil-komponenti komuni.
   5.   L-Istati Membri għandhom jinfurmaw lill-Kummissjoni bil-bidliet u bl-aġġornamenti fil-komponenti nazzjonali li jista' jkollhom riperkussjonijiet fuq il-funzjonament tal-komponenti komuni.
   6.   Il-Kummissjoni u l-Istati Membri għandhom jiżguraw li l-informazzjoni dwar il-bidliet u l-aġġornamenti fis-sistemi elettroniċi skont il-paragrafi 4 u 5 tkun disponibbli pubblikament.
   Artikolu 21
   Ħsara temporanja fis-sistemi elettroniċi
   1.   F'każ ta' ħsara temporanja fis-sistemi elettroniċi kif imsemmi fl-Artikolu 6(3)(b) tal-Kodiċi, l-operaturi ekonomiċi u persuni oħra għajr l-operaturi ekonomiċi għandhom jippreżentaw l-informazzjoni biex jissodisfaw il-formalitajiet kkonċernati bil-mezzi stabbiliti mill-Istati Membri, inklużi mezzi għajr it-tekniki elettroniċi tal-ipproċessar tad-dejta.
   2.   L-awtoritajiet doganali għandhom jiżguraw li l-informazzjoni ppreżentata skont il-paragrafu 1 tkun disponibbli fis-sistemi elettroniċi rispettivi fi żmien sebat (7) ijiem minn meta s-sistemi elettroniċi rispettivi jerġgħu jsiru disponibbli.
   3.   Il-Kummissjoni u l-Istati Membri għandhom jinfurmaw lil xulxin meta s-sistemi elettroniċi ma jkunux disponibbli minħabba ħsara temporanja.
   Artikolu 22
   Appoġġ b'taħriġ dwar l-użu u l-funzjonament tal-komponenti komuni
   Il-Kummissjoni għandha tappoġġa lill-Istati Membri fl-użu u fil-funzjonament tal-komponenti komuni tas-sistemi elettroniċi billi tipprovdi l-materjal xieraq għat-taħriġ.
   KAPITOLU V
   
      PROTEZZJONI TAD-DEJTA, ĠESTJONI TAD-DEJTA U S-SJIEDA U S-SIGURTÀ TAS-SISTEMI ELETTRONIĊI
   
   Artikolu 23
   Protezzjoni tad-dejta personali
   1.   Id-dejta personali rreġistrata fis-sistemi elettroniċi għandha tiġi pproċessata għall-finijiet ta' implimentazzjoni tal-leġiżlazzjoni doganali wara li jiġu kkunsidrati l-għanijiet speċifiċi ta' kull waħda mis-sistemi elettroniċi kif stabbilit fl-Artikolu 4(1) u fl-Artikolu 14(1), rispettivament.
   2.   L-awtoritajiet superviżorji nazzjonali fil-qasam tal-protezzjoni tad-dejta personali u l-Kontrollur Ewropew għall-Protezzjoni tad-Dejta għandhom jikkooperaw sabiex jiżguraw li jkun hemm superviżjoni koordinata tal-ipproċessar tad-dejta personali rreġistrata fis-sistemi elettroniċi.
   Artikolu 24
   Aġġornament tad-dejta fis-sistemi elettroniċi
   L-Istati Membri għandhom jiżguraw li d-dejta rreġistrata fil-livell nazzjonali tikkorrispondi mad-dejta rreġistrata fil-komponenti komuni u tinżamm aġġornata.
   Artikolu 25
   Limitazzjoni tal-aċċess għad-dejta u tal-ipproċessar tad-dejta
   1.   Id-dejta rreġistrata fil-komponenti komuni tas-sistemi elettroniċi minn Stat Membru tista' tiġi aċċessata jew ipproċessata minn dak l-Istat Membru. Din tista' wkoll tiġi aċċessata u pproċessata minn Stat Membru ieħor meta jkun involut fl-ipproċessar ta' applikazzjoni jew fil-ġestjoni ta' deċiżjoni marbuta mad-dejta, inkluż permezz ta' konsultazzjoni skont l-Artikolu 9.
   2.   Id-dejta rreġistrata fil-komponenti komuni tas-sistemi elettroniċi minn operatur ekonomiku jew minn persuna oħra għajr operatur ekonomiku tista' tiġi aċċessata jew ipproċessata minn dak l-operatur ekonomiku jew minn dik il-persuna l-oħra. Din tista' tiġi aċċessata u pproċessata wkoll minn Stat Membru involut fl-ipproċessar ta' applikazzjoni jew fil-ġestjoni ta' deċiżjoni marbuta mad-dejta, inkluż permezz ta' konsultazzjoni skont l-Artikolu 9.
   Artikolu 26
   Sjieda tas-sistema
   1.   Il-Kummissjoni għandha tkun sid is-sistema tal-komponenti komuni.
   2.   L-Istati Membri għandhom ikunu is-sidien tas-sistema tal-komponenti nazzjonali.
   Artikolu 27
   Sigurtà tas-sistema
   1.   Il-Kummissjoni għandha tiżgura s-sigurtà tal-komponenti komuni. L-Istati Membri għandhom jiżguraw is-sigurtà tal-komponenti nazzjonali.
   Għal dawn il-finijiet, il-Kummissjoni u l-Istati Membri għandhom minn tal-inqas jieħdu l-miżuri meħtieġa sabiex:
   
               (a)
            
            
               jipprevjenu li xi persuna mhux awtorizzata jkollha aċċess għall-installazzjonijiet li jintużaw għall-ipproċessar tad-dejta;
            
         
               (b)
            
            
               jipprevjenu d-dħul ta' dejta u kwalunkwe konsultazzjoni, modifika jew tħassir ta' dejta minn persuni mhux awtorizzati;
            
         
               (c)
            
            
               jidentifikaw kwalunkwe waħda mill-attivitajiet imsemmija fil-punti (a) u (b).
            
         2.   Il-Kummissjoni u l-Istati Membri għandhom jinfurmaw lil xulxin bi kwalunkwe attività li tista' tirriżulta fi ksur jew f'suspett ta' ksur tas-sigurtà tas-sistemi elettroniċi.
   KAPITOLU VI
   
      DISPOŻIZZJONIJIET FINALI
   
   Artikolu 28
   Valutazzjoni tas-sistemi elettroniċi
   Il-Kummissjoni u l-Istati Membri għandhom iwettqu valutazzjonijiet tal-komponenti li huma responsabbli għalihom u b'mod partikolari għandhom janalizzaw is-sigurtà u l-integrità tal-komponenti u l-kunfidenzjalità tad-dejta pproċessata f'dawk il-komponenti.
   Il-Kummissjoni u l-Istati Membri għandhom jinfurmaw lil xulxin bir-riżultati tal-valutazzjoni.
   Artikolu 29
   Dħul fis-seħħ
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-14 ta' Novembru 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 269, 10.10.2013, p. 1.
   
      (2)  Id-Deċiżjoni ta' Implimentazzjoni tal-Kummissjoni (UE) 2016/578 tal-11 ta' April 2016 li tistabbilixxi Programm ta' Ħidma relatat mal-iżvilupp u t-tnedija tas-sistemi elettroniċi previsti fil-Kodiċi Doganali tal-Unjoni (ĠU L 99, 15.4.2016, p. 6).
   
      (3)  Ir-Regolament (UE) 2016/679 tal-Parlament Ewropew u tal-Kunsill tas-27 ta' April 2016 dwar il-protezzjoni tal-persuni fiżiċi fir-rigward tal-ipproċessar ta' data personali u dwar il-moviment liberu ta'tali data, u li jħassar id-Direttiva 95/46/KE (ĠU L 119, 4.5.2016, p. 1).
   
      (4)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward tal-ipproċessar ta' data personali mill-istituzzjonijiet u l-korpi tal-Komunità u dwar il-moviment liberu ta' dik id-data (ĠU L 8, 12.1.2001, p. 1).
   
      (5)  Ir-Regolament Delegat tal-Kummissjoni (UE) 2015/2446 tat-28 ta' Lulju 2015 li jissupplimenta r-Regolament (UE) Nru 952/2013 tal-Parlament Ewropew u tal-Kunsill fir-rigward ta' regoli dettaljati li jikkonċernaw uħud mid-dispożizzjonijiet tal-Kodiċi Doganali tal-Unjoni (ĠU L 343, 29.12.2015, p. 1).
   
      (6)  Ir-Regolament ta' Implimentazzjoni tal-Kummissjoni (UE) 2015/2447 tal-24 ta' Novembru 2015 li jistabbilixxi regoli dettaljati għall-implimentazzjoni ta' ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni (ĠU L 343, 29.12.2015, p. 558).